HUBUNGAN DAKWAH DENGAN NASYID : SATU ANALISIS TERHADAP PERANAN NASYID DALAM DAKWAH

Eri Satria Bin Sanusi,[[1]](#footnote-2) Dr. Roslan Mohamed[[2]](#footnote-3)

*JABATAN DAKWAH DAN PEMBANGUNAN INSAN AKADEMI PENGAJIAN ISLAM*

*UNIVERSITI MALAYA KUALA LUMPUR*

 *Email : erisatria\_satria@yahoo.com*

**Abstrak**

Dakwah dan nasyid adalah dua elemen yang berbeza dalam arti namun mempunyai persamaan dalam tujuan, iaitu menyampaikan mesej dakwah Islam. Pada masa ini nasyid menjadi salah satu alternatif yang dipilih sebagai media penyampaian dakwah melalui syair lagu yang dipersembahkan oleh seorang mursyid. Dengan demikian secara tidak langsung nasyid telah menyampaikan mesej-mesej dakwah Islam melalui syair lagunya. Pada kajian ini penulis mengumpulkan data dari beberapa sumber rujukan yang berkaitan dengan dakwah dan nasyid yang berasal dari buku, jurnal, dan sumber rujukan lain yang berkaitan dengan judul kajian. Dalam kajian ini, penulis menemukan adanya hubungan antara dakwah dan nasyid yang dapat terlihat dari segi tujuan antara keduanya. Selain itu, peranan nasyid juga menjadi salah satu faktor yang menghubungkan antara dakwah dan nasyid, salah satunya adalah nasyid dapat dijadikan sebagai media dalam menyampaikan dakwah Islam. Tidak dapat dinafikan bahwa kegiatan dakwah yang dilakukan mestilah menggunakan media sebagai sarana penyampaian dakwah, oleh karena itu kajian ini diharapkan dapat menjadi bahan masukan untuk menggunakan nasyid sebagai media dalam menyampaikan dakwah Islam.

**Kata Kunci** : Dakwah, Nasyid, Hubungan Dakwah dan Nasyid

**1. Pengantar**

Setiap aktiviti dakwah memerlukan strategi dan metode dalam penyampaiannya, sehingga tujuan dakwah yang diharapkan dapat tercapai. Dalam memilih strategi dan metode dakwah, nasyid menjadi salah satu pilihan beberapa individu yang menjadikan nasyid sebagai media dakwah. Setelah dikaji dan dianalisis, ternyata antara dakwah dan nasyid mempunyai hubungan yang erat walaupun dari sudut arti berbeda tetapi keduanya mempunyai tujuan yang sama. Garis penghubung antara dakwah dan nasyid dapat dilihat dari peranan nasyid itu sendiri, iaitu lirik lagu nasyid dapat dijadikan sebagai mesej dakwah yang berkesan, selain itu juga nasyid dapat dijadikan sebagai medium dakwah dan salah satu metode dakwah yang di anggap berkesan pada masa kini.

**1. Definisi Dakwah**

Menurut Syaikh Ali Mahfudz, dalam kitabnya “*Hidayatul Mursyidin”* dakwah adalah: Mengajak manusia untuk berbuat kebajikan, mengikut petunjuk, memerintahkan kebaikan dan mencegah kemungkaran agar mereka memperoleh kebahagiaan di dunia dan akhirat.[[3]](#footnote-4)

Menurut Quraish Shihab dalam bukunya “Membumikan Al-Qur’an”, beliau menjelaskan bahwa yang dimaksudkan dengan dakwah itu adalah : Seruan atau ajakan kepada keinsafan, atau usaha untuk mengubah keadaan kepada situasi yang lebih baik kepada yang sempurna baik terhadap peribadi maupun masyarakat. Perwujudan dakwah bukan hanya sekedar usaha meningkatkan pemahaman dalam tingkah laku dan pandangan hidup saja tetapi juga menuju ke arah yang lebih luas, terlebih lagi pada masa sekarang ini ia lebih berperanan menuju kepada pelaksanaan ajaran Islam secara lebih menyeluruh dalam berbagai aspek kehidupan.[[4]](#footnote-5)

Sementara itu menurut A. Hasjmy yang di maksud dengan dakwah Islamiah adalah : Mengajak orang lain untuk meyakini dan mengamalkan aqidah dan syariat Islam yang terlebih dahulu telah diyakini dan diamalkan oleh pendakwah sendiri. Tujuan dakwah Islam iaitu membentangkan jalan Allah SWT di atas bumi agar dilalui umat manusia.[[5]](#footnote-6)

Dari beberapa definisi dan penjelasan tentang dakwah yang telah dikemukakan di atas, maka penulis mengambil kesimpulan bahwa yang di maksud dengan dakwah adalah penyampaian mesej agama sesuai dengan landasan al-Qur’an dan Hadis serta memaksimumkan amar makruf dan meminimumkan kemungkaran di muka bumi.

**2. Definisi Nasyid**

Menurut *Kamus Dewan*, nasyid adalah lagu (biasanya dinyanyikan secara kumpulan) yang mengandungi seni kata yang berunsur Islam.[[6]](#footnote-7) Ia merupakan kesenian berunsurkan Islam berasal dari Timur Tengah dan tersebar ke Nusantara bersama-sama kedatangan Islam.

Aziz Deraman mendefinisikan nasyid sebagai perkataan yang berasal dari pada kata dasar *nashada* yang membawa maksud menyeru atau menyampaikan berita atau memberi maklumat atau mengingatkan para pendengar. Nasyid juga boleh diartikan sebagai melagukan satu-satu rangkap puisi atau menyampaikan bait-bait sajak dalam bentuk nyanyian atau lagu. Ia bertujuan memuji Nabi Muhammad SAW, menceritakan akhlak yang baik dan mengingatkan para pendengarnya supaya taat kepada perintah Allah SWT.[[7]](#footnote-8)

Menurut ketua pengarah JAKIM, Mohamad Shahir Abdullah berpendapat bahawa nasyid bukan saja sebagai hiburan tapi juga sebagai media dakwah yang berkesan. Lagu nasyid juga boleh menyampaikan mesej-mesej yang positif. nasyid juga boleh mengambil alih peranan ceramah agama kerana lirik lagu sudah mencakupi apa yang hendak disampaikan kepada masyarakat.[[8]](#footnote-9)

Dalam pemahaman masyarakat, nasyid merupakan nyanyian yang biasanya bercorak keagamaan Islam dan mengandungi kata-kata nasihat, kisah para nabi, memuji Allah, dan seumpamanya. Pada awalnya nasyid membawa alunan bercorak padang pasir, tetapi kini kumpulan nasyid semasa telah membawa pelbagai rentak bercorak baru untuk para pendengar. Pembaharuan ini menjadikan lagu-lagu nasyid lebih menarik dan bersifat lebih daya saing dalam bidang seni.[[9]](#footnote-10)

**3. Hubungan Dakwah Dengan Nasyid**

Sebelum penulis huraikan bagaimana hubungan antara dakwah dengan nasyid, terlebih dahulu penulis akan menghuraikan tentang tujuan atau matlamat antara dakwah dan nasyid, sehingga akan jelas hubungan dan keterkaitan diantara kedua elemen tersebut.

**3.1. Tujuan Dakwah**

Dakwah merupakan suatu rangkaian kegiatan atau proses dalam rangka mencapai suatu tujuan tertentu. Tujuan ini dimaksudkan untuk memberi arah atau pedoman bagi gerak langkah kegiatan dakwah. Tujuan dakwah merupakan salah satu unsur dakwah, di mana antara unsur dakwah yang satu dengan yang lainnya saling membantu, saling mempengaruhi, dan saling berhubungan.[[10]](#footnote-11)

Amrullah Ahmad menjelaskan tujuan dakwah adalah untuk mempengaruhi cara merasa, berfikir, bersikap, dan bertindak manusia pada dataran individual dan sosiokultural dalam rangka terwujudnya ajaran Islam dalam semua aspek kehidupan.[[11]](#footnote-12) Adapun tujuan dakwah pada dasarnya dapat dibedakan ke dalam dua jenis iaitu :

**A. Tujuan Umum Dakwah**

Menurut A. Rosyad Shaleh, dalam bukunya “*Manajemen Dakwah”* tujuan umum dakwah terbagi kepada dua jenis iaitu :

i). Tujuan utama dakwah : Adalah nilai atau hasil akhir yang ingin dicapai atau diperoleh dari keseluruhan tindakan dakwah. Untuk tercapai tujuan inilah maka semua penyusunan rancangan dan tindakan dakwah harus ditujukan dan diarahkan.

Tujuan utama dakwah adalah terwujudnya kebahagiaan hidup manusia di dunia dan di akhirat yang di redai Allah SWT. Tujuan utama ini masih bersifat umum yang memerlukan penafsiran agar kebahagiaan manusia di dunia dan di akhirat dapat tercapai dan terwujud.[[12]](#footnote-13)

ii). Tujuan departmental dakwah : Iaitu tujuan perantara. Sebagai perantara tujuan departmental berintikan nilai-nilai yang dapat mendatangkan kebahagiaan dan kesejahteraan yang diredai oleh Allah SWT, masing-masing sesuai dengan segi atau bidangnya.[[13]](#footnote-14)

**B. Tujuan Khusus Dakwah**

Tujuan khusus dakwah ini secara operasional dapat dibagi menjadi beberapa tujuan khusus iaitu :

i). Menganjurkan dan menunjukkan perintah-perintah Allah SWT. Perintah Allah secara garis besar terdiri dari Islam dan Iman.

ii). Menunjukkan larangan-larangan Allah. Larangan ini meliputi larangan-larangan yang bersifat perbuatan dan perkataan.

iii). Menunjukkan keuntungan-keuntungan bagi kaum yang mahu bertakwa kepada Allah.

iv). Menunjukkan ancaman Allah bagi kaum yang ingkar kepada-Nya.[[14]](#footnote-15)

**4. Pendekatan Dakwah Dalam Nasyid.**

Pendekatan dakwah adalah penentuan strategi dan pola dasar serta langkah dakwah yang di dalamnya terdapat metode dan teknik untuk mencapai tujuan dakwah.[[15]](#footnote-16) Strategi pendekatan dakwah secara umum telah disebutkan dalam al-Quran sebagaimana firman Allah SWT :

 Terjemahan : Serulah (manusia) kepada jalan Tuhan-mu dengan hikmah dan pelajaran yang baik dan bantahlah mereka dengan cara yang baik. Sesungguhnya Tuhanmu dialah yang lebih mengetahui tentang siapa yang tersesat dari jalan-Nya dan dialah yang lebih mengetahui orang-orang yang mendapat petunjuk. (Q.S. An-Nahl 16 : 125)

Sebagaimana telah disebutkan dalam ayat di atas, jelas ada tiga pendekatan yang dilakukan untuk melaksanakan dakwah iaitu :

Hikmah (kebijaksanaan)

Mahu’izhah Hasanah

Mujadalah (diskusi dengan cara yang baik)

Sedangkan secara umum, dakwah dapat dilakukan dengan tiga kategori iaitu :

1. Dakwah *bil lisan* : Iaitu dakwah yang dilakukan melalui lisan, yang dilakukan antara lain dengan ceramah-ceramah agama, khutbah, diskusi, nasihat, dan lain-lain.
2. Dakwah *bil hal* : Iaitu dakwah dengan perbuatan nyata yang meliputi keteladanan, misalkan dengan tindakan amal karya nyata yang dari karya nyata tersebut hasilnya dapat dirasakan secara nyata oleh masyarakat sebagai objek dakwah.
3. Dakwah *bil kitabah* : Iaitu dakwah melalui tulisan yang dilakukan dengan keahlian menulis di surat kabar, majalah, buku, maupun internet**.**[[16]](#footnote-17)

Dalam pengamatan yang penulis lakukan terhadap nasyid, penulis dapati ada dua jenis dakwah yang terdapat di dalamnya iaitu dakwah bil hal dan dakwah bil lisan dengan mengandungi konsep pendekatan bil hikmah. Dalam hal ini penulis akan menghuraikan satu-persatu pendekatan dakwah dalam nasyid :

**4.1. Dakwah Bil lisan Dalam Nasyid**

Sebagaimana yang telah dijelaskan di atas bahawa dakwah bil lisan adalah dakwah yang dilakukan melalui lisan, yang dilakukan antara lain dengan ceramah-ceramah agama, khutbah, diskusi, nasihat, atau dalam bentuk pertunjukan seni muzik seperti nasyid. Dalam hal ini penulis menyimpulkan bahawa dakwah bil lisan dalam sesebuah persembahan nasyid terbagi kepada beberapa bagian di antaranya :

**1). Lirik Lagu Nasyid**

Lirik lagu dalam sebuah persembahan nasyid itu sendiri merupakan unsur yang terpenting kerana lirik lagu adalah mesej dakwah yang akan disampaikan oleh para pendengar, dan biasanya sebagai sebuah kumpulan nasyid lirik lagu mestilah mengandungi nilai-nilai dakwah Islam.

Sebagaimana yang telah digariskan oleh Jabatan Kemajuan Islam Malaysia (JAKIM) bahawa lirik sesebuah lagu adalah sebagai berikut[[17]](#footnote-18) :

1. Kalimat syahadah dalam bahasa Arab hendaklah disempurnakan.
2. Tidak mengandungi sebutan yang boleh membangkitkan nafsu syahwat, perkataan lucah, menggambarkan arak, dan memberi perangsang melakukan dosa.
3. Tidak mengandungi unsur-unsur pemujaan kepada makhluk dan peribadi.
4. Tidak mengandungi ungkapan-ungkapan yang melanggar adab kesopanan dalam Islam
5. Tidak mengandungi ungkapan yang melanggar akidah dan syariat Islam.
6. Tidak mengandungi unsur mengutuk nasib dan lucah.
7. Tidak mengandungi unsur menghina, mengaib, menfitnah dan seumpamanya.
8. Tidak boleh menjadikan teks al-Quran sebagai lirik.

**2). Seni Kata**

Seni kata adalah bait-bait syair yang terdapat dalam sebuah lagu. Pada Muzakarah Jawatankuasa Fatwa Kebangsaan Bagi Hal Ehwal Agama Islam Malaysia dalam persidangan kali ke-2 pada 12-13 Mei 1981 telah membuat keputusan dalam perkara seni kata lagu seperti berikut :

1. Nyanyian yang seni katanya baik, tidak porno, tidak biadab dan tidak mendorong kepada maksiat, tidak bercampur gaul lelaki dengan perempuan dan tidak membawa kepada fitnah adalah harus.
2. Jika nyanyian seni katanya tidak baik, porno, biadab, mendorong kepada maksiat, bercampur gaul lelaki dengan perempuan dan membawa kepada fitnah maka nyanyian itu adalah haram.
3. Pancaragam yang melalaikan hukumnya haram.
4. Mendengar nyanyian dan pancaragam adalah harus dengan syarat seni katanya baik, tidak porno, tidak biadab, tidak bercampur lelaki dengan perempuan dalam keadaan yang tidak menimbulkan fitnah, dan
5. Menyanyi untuk menimbulkan semangat jihad adalah harus.[[18]](#footnote-19)

**4.2. Dakwah Bil Hal Dalam Nasyid**

Dalam sebuah pertunjukan seni, watak merupakan tokoh utama atau pelaku dalam sebuah karya.[[19]](#footnote-20) Dalam arti lain ia juga merujuk kepada sifat seseorang secara zahir dan batin dengan merangkumi budi pekerti dan tabiatnya, tingkah laku, jiwa, pemikiran, dan sebagainya.[[20]](#footnote-21) Unsur-unsur watak yang perlu diperhatikan adalah sebagai berikut :

**1). Penampilan**

Penampilan bermaksud perihal tindakan atau usaha mengemukakan seseorang atau sesuatu secara terperinci.[[21]](#footnote-22) Ia mempunyai ciri-ciri atau butiran peribadi secara khusus yang direka secara khas sama ada berdasarkan imaginasi ataupun realiti yang diadaptasi supaya watak mudah dikenali secara visual. Antara contoh ciri-ciri penampilan bagi watak manusia boleh dilihat dari sudut jenis kelamin, paras rupa fizikal, umur, status sosial, budaya, pakaian, perhiasan tubuh badan dan sebagainya.

Manakala contoh ciri-ciri penampilan melalui dakwah bil hal adalah seperti jenis kelamin yang jelas, penutupan aurat pada tubuh badan watak dan pakaian yang kemas, rapi serta kesederhanaan dalam perhiasan. Hal ini turut sama seperti yang digariskan oleh pihak Jabatan Agama Kemajuan Islam Malaysia (JAKIM) dalam bagian penampilan terhadap artis yang ditafsirkan sebagai mempamerkan profesion mereka untuk tontonan orang ramai sama ada penampilannya atau hasil karyanya termasuklah pelakon, pemusik, penyanyi, pelawak, penari pengubah lagu, penulis lirik, penyajak, penyair, penulis skrip dan pengacara.[[22]](#footnote-23)

Penampilan yang baik adalah penting untuk menjaga imej agama Islam dan contoh yang baik ini juga berupaya merangsang penglihatan untuk menjana kepercayaan yang positif daripada pihak penonton. Abdul Aziz Muhammad Zin mengatakan: selain daripada akhlak dan tutur kata yang berperanan sebagai ejen penyampaian dakwah tidak langsung, penampilan yang bersesuaian sebagai seorang pendakwah juga di tuntut agar memenuhi syariat Islam.[[23]](#footnote-24)

Dalam perkara ini JAKIM telah mengeluarkan garis panduan berkenaan dengan persembahan artis sebagaimana berikut :

**2). Persembahan Artis**

1. Berinteraksi dengan penonton secara sopan dan disertai kata-kata yang boleh membina nilai-nilai kemanusiaan
2. Berpakaian kemas, sopan serta tidak memakai pakaian yang boleh mendedahkan diri kepada eksploitasi penonton dan tidak bercanggah dengan kehendak Islam.
3. Tidak melakukan gerak gerik dan perkataan yang boleh menimbulkan perasaan yang mendorong kepada maksiat dan menghina Islam.
4. Tidak mengucapkan kata-kata yang menggalakkan perbuatan maksiat atau menghina agama Islam.

**3). Personaliti**

Personaliti merujuk kepada keperibadian,[[24]](#footnote-25) watak yang diwujudkan sama dengan sifat manusia yang sebenar. Ia bertujuan untuk menjadikan watak tersebut hidup, mempunyai pemikiran dan ekspresi yang tersendiri bagi menjadikan sesebuah persembahan kelihatan unik dan menarik perhatian penonton. Dalam Islam, personaliti boleh dikaitkan dengan akhlak iaitu budi pekerti,[[25]](#footnote-26) bagi individu yang mengamalkan ajaran Islam dengan mengikuti panduan al-Qur’an dan sunah.

 Antara ciri-ciri kandungan akhlak yang baik menurut panduan al-Qur’an ialah segera melakukan kebaikan, bersifat ikhlas, benar atau jujur dan amanah.[[26]](#footnote-27) Manakala akhlak Islam yang baik menurut pandangan daripada Dr Abdul Karim Zaidan pula ialah dengan sifat berlaku benar, sabar, kasih sayang, merendah diri dan mudah untuk didekati.[[27]](#footnote-28)

Kualiti positif yang terdapat dalam personaliti yang baik berkeupayaan memperoleh perlakuan yang positif terhadap pemerhati. Dari sudut dakwah bil hal, Rasulullah SAW merupakan contoh akhlak yang terbaik sepanjang zaman sebagai seorang individu lelaki, suami, bapa, sahabat maupun pemimpin negara. Keunggulan peribadi Rasulullah SAW dalam perkataan, perbuatan dan perilakunya dinukilkan dalam firman Allah SWT :

 (surah al-Ahzab 33 : 21)

Terjemahan : Sesungguhnya Telah ada pada (diri) Rasulullah itu suri teladan yang baik bagimu (iaitu) bagi orang yang mengharap (rahmat) Allah dan (kedatangan) hari kiamat dan dia banyak menyebut Allah.

**5. Peranan Nasyid Dalam Dakwah**

Nasyid merupakan salah satu dari seni suara Islam yang telah lama bertapak di bumi Nusantara. Selain sebagai hiburan bagi kalangan masyarakat, nasyid juga mempunyai peranan penting dalam Islam terutamanya dalam aktiviti dakwah. Hal ini membuktikan bahawa antara dakwah dan nasyid mempunyai hubungan yang sangat signifikan antara keduanya. Untuk mengetahui di manakah garis yang menghubungkan antara dakwah dan nasyid, berikut akan penulis huraikan terlebih peranan daripada nasyid. Secara umum tujuan daripada nasyid adalah sebagai hiburan kepada masyarakat. Akan tetapi tujuan nasyid dapat kita lihat dari peranannya dalam aktiviti dakwah sebagai berikut :

**5.1. Lagu Nasyid Sebagai Medium DakwaH**

Nasyid sudah bertapak lama dalam industri musik tempatan namun lagu tersebut mula mendapat perhatian ramai sejak kemunculan kumpulan Raihan lima tahun lalu. Disebabkan nasyid sering dikaitkan dengan Islam, pihak Jabatan Kemajuan Islam Malaysia (JAKIM) mengambil inisiatif menyokong perkembangan nasyid sebagai media untuk menyampaikan dakwah.

Ketua Pengarah Jakim, Mohamad Shahir Abdullah berkata, lagu nasyid dapat bertahan kerana mempunyai keistimewaan tersendiri. Beliau berkata demikian pada majlis ramah mesra JAKIM bersama kumpulan nasyid tanah air yang diadakan di Putrajaya, baru-baru ini. “Nasyid bukan saja sebagai hiburan tapi juga media dakwah yang berkesan. Melalui lirik, lagu nasyid boleh menyampaikan mesej-mesej yang positif,'' ujar Mohamad Shahir. Menurutnya, tidak keterlaluan kalau dikatakan nasyid boleh mengambil alih peranan ceramah agama kerana lirik lagu sudah mencakupi apa yang hendak disampaikan kepada masyarakat.

Antara kumpulan nasyid yang hadir pada majlis itu ialah Raihan, Rabbani, Hijjaz, Alif Ba Ta, In-Team, Saujana, Alif Ba Ta, Alif Ila ya, Aura dan Huda. Dalam usaha untuk meningkatkan pembangunan negara, Mohd Shahir juga mencadangkan agar kumpulan nasyid menambah himpunan lagu-lagu berunsur patriotik. Katanya, menerusi cara itu kumpulan nasyid secara tidak langsung dapat membantu menyedarkan masyarakat tentang tanggungjawab terhadap negara. Selain itu dia juga menegur kecenderungan sesetengah kumpulan nasyid yang menggunakan ayat-ayat Al-Quran dalam lagu-lagu dendangan mereka. Beliau menegaskan, penggunaan ayat Al-Quran secara langsung memang baik tapi perlu dibincangkan kerana bimbang akan timbul penghinaan bila orang yang tidak faham mendendangkan lagu itu. Dalam perjumpaan tersebut juga, kebanyakan anggota nasyid memohon kerjasama JAKIM agar menyokong perjuangan mereka dalam bidang seni ini.[[28]](#footnote-29)

Musik (nasyid) juga sering dikatakan sebagai satu alternatif kepada manusia untuk mendapatkan hiburan dan ketenangan jiwa. Kita boleh perhatikan pengaruh musik dan nyanyian terhadap manusia amat besar sekali, perhatikan para peminatnya yang terdiri dari pelbagai peringkat umur. Oleh yang demikian jika dilihat kepada pengaruh musik dan nyanyian dalam masyarakat, sebenarnya ia boleh dijadikan sebagai alat alternatif masa kini untuk menyampaikan dakwah.[[29]](#footnote-30)

**5.2. Lagu Nasyid Sebagai Mesej Dakwah**

Dalam sebuah aktiviti dakwah, mesej atau materi dakwah merupakan komponen yang harus ada dalam sebuah kegiatan dakwah.[[30]](#footnote-31) Materi dakwah adalah mesej dakwah Islam atau segala sesuatu yang harus disampaikan pendakwah kepada pendengar, iaitu keseluruhan ajaran Islam yang ada di dalam al-Qur’an mahupun hadis Rasulullah SAW.[[31]](#footnote-32)

Merujuk kepada perkara di atas, supaya lagu nasyid dapat menjadi sebuah mesej dakwah maka lagu nasyid mestilah merangkumi perkara-perkara di atas iaitu berkenaan dengan masalah akidah, syariat dan akhlak. Dalam peranannya sebagai mesej dakwah, nasyid diharapkan dapat berperanan untuk :

 **A. Menyebarkan Syiar Islam**

 Sejak zaman Rasulullah lagi, musik telah disalurkan sebagai salah satu aktiviti dakwah untuk menegakkan syiar Islam. Contohnya pembacaan al-Qur’an. Kebanyakan para sahabat membaca al-Qur’an dengan bertaranum. Ia perlu dibaca dengan tajwid dan lagunya yang tersendiri. Melalui kaedah tajwid ini, lagu al-Qur’an dapat dialunkan. Apabila bacaan ini dihayati, ia memberi kesan yang cukup mendalam kepada sesiapa sahaja yang mendengarnya.

 Jika dilihat dalam dunia sekarang, seni nasyid yang merupakan salah satu daripada cabang muzik merupakan satu cara untuk menyampaikan syiar Islam. Ini kerana dengan lirik yang memuji kebesaran dan keagungan Allah serta diiringi dengan alunan musik yang indah boleh menarik minat mereka yang bukan Islam untuk mendekati Islam. Contohnya nasyid dari kumpulan Raihan di mana kebanyakan lirik lagunya menjurus kepada keagungan ciptaan Allah.

**B. Memberikan Kedamaian Jiwa Dan Membangunkan Insan**

 Musik dan nyanyian juga mempunyai hubungan yang rapat dengan jiwa. Kerana jiwa manusia pada fitrahnya menyukai seni dan hiburan. Setiap deria ingin menikmati sesuatu menurut nalurinya. Misalnya penglihatan (mata) ingin menikmati sesuatu yang cantik, pendengaran (telinga) ingin mendengar suara yang merdu dan berirama. Tidak munasabah apabila Allah melarang semua jenis nyanyian dan hiburan kerana Allah menciptakan tiap deria dalam manusia mempunyai nalurinya tersendiri. Sehubungan dengan ini, manusia akan terpesona dengan sesuatu yang bergerak sejajar dengan naluri mereka. Namun begitu, tidak semua jenis hiburan dan nyanyian memberikan impak yang positif kepada jiwa manusia. Kenyataan ini lebih merujuk kepada nyanyian yang bersifat sentimental dan mempunyai nilai yang baik dalam lagu tersebut di mana pendengar akan rasa lebih bersemangat dan damai apabila mendengarnya. Falsafah Yunani juga mengatakan bahawa musik boleh menghasilkan moral yang baik di kalangan manusia. Ini kerana muzik mempunyai hubungan yang rapat dengan jiwa. Ia adalah alat yang dapat mempengaruhi jiwa manusia.

Selain dari insan yang sihat banyak mendapat manfaat dari musik, insan yang mempunyai masalah kesihatan juga boleh mendapat faedah dari seni yang sama. Dalam keadaan klinikal, orang yang menghadapi masalah psikiatri bertidak balas dengan lebih baik kepada rawatan apabila mereka diberikan terapi musik pada masa yang sama. Musik atau nyanyian merupakan pelega tekanan mental dan ketegangan yang amat berkesan.

**C. Merupakan Wadah Ilmu**

 Seperti yang telah di huraikan di atas iaitu musik merupakan satu cara untuk menyebarkan syiar Islam, musik juga berperanan sebagai wadah menyampaikan ilmu dan dakwah. Ia dapat disampaikan melalui lirik yang terkandung pengetahuan-pengetahuan tentang kisah-kisah pada zaman nabi dan para sahabat serta tokoh-tokoh Islam, tentang erti kehidupan dan seumpamanya. Sebagai contoh lagu Salahuddin al-Ayyubi, Rabiautul Adawiyah, Habil Qabil, hakikat perjuangan dan banyak lagi. Penyampaian ilmu melalui lagu-lagu sebenarnya lebih memberi kesan kepada masyarakat. Ini kerana masyarakat sekarang terutama masyarakat Malaysia kurang minat dalam membaca tetapi mempunyai minat yang lebih dalam berhibur. Oleh yang demikian, mereka akan mendapat ilmu secara tidak langsung dengan mendengar lagu-lagu tersebut. Selain itu, lirik-lirik yang berbentuk nasihat juga memberi kesan yang baik dalam menyampaikan dakwah kepada masyarakat.

**D. Nasyid Sebagai Media dakwah**

Secara teoretis Islam tidak pernah mengajarkan seni dan *estetika* (keindahan) namun tidak berarti Islam adalah agama anti seni. Ungkapan bahwa Allah SWT adalah Jamil (indah) dan mencintai Jamil (keindahan) serta penyebutan Allah SWT pada dirinya sebagai *Badi’us samawati wal ardh* merupakan penegasan bahwa Islam menghendaki kehidupan indah dan tidak terlepas dari seni. Arti *badi’* adalah pencipta pertama dan berkonotasi indah. Berarti Allah SWT menciptakan langit dan bumi dengan keindahannya.[[32]](#footnote-33)

Di sisi lain dakwah Islamiah adalah suatu kegiatan ajakan baik dalam bentuk lisan, tulisan, tingkah laku dan sebagainya yang dilakukan secara sadar dan berencana dalam usaha mempengaruhi orang lain baik itu secara individual maupun secara kumpulan supaya tumbuh dalam dirinya suatu pengertian, kesadaran, sikap dan penghayatan serta pengalaman terhadap ajaran agama sebagai mesej yang disampaikan kepadanya dengan tanpa adanya unsur paksaan.[[33]](#footnote-34)

**E. Seni Nasyid Sebagai Metode Dakwah**

Dakwah mempunyai konsep yang sangat luas. Dakwah bergerak di atas dasar menyeru manusia ke arah kebaikan, amar makruf nahi mungkar iaitu menyuruh kepada apa yang disuruh oleh Allah dan melarang daripada melakukan perkara yang ditegah oleh Allah. Dakwah juga merupakan sesuatu yang dituntut untuk mengembalikan kegemilangan umat Islam kepada kebenaran sebagaimana yang terdapat di dalam sama ada dari aspek akidah, syariah dan akhlak. Tuntutan berdakwah juga merupakan tanggung jawab semua umat Islam.[[34]](#footnote-35)

Nasyid adalah seni musik yang sedang berkembang saat sekarang ini yang banyak diminati oleh masyarakat baik dari kalangan orang dewasa dan kanak-kanak. Nasyid pada dasarnya adalah sama saja dengan seni musik yang lain akan tetapi terdapat perbedaan dari segi mesej yang disampaikan iaitu nasyid lebih kepada penyampaian mesej-mesej agama yang merupakan sebuah mesej dakwah.

Secara umum, dakwah melalui syair nasyid harus berorientasi pada :

Dalam rangka membangun masyarakat Islam supaya lebih baik, menyeru manusia untuk memeluk agama Allah SWT, menyampaikan wahyu Allah SWT, dan memperingatkan untuk tidak menyekutukan Allah SWT.

2. Bertujuan untuk melakukan perbaikan pada masyarakat Islam dari penyimpangan, keburukan, dan melupakan kewajiban untuk menerapkan ajaran dan nilai-nilai Islam pada kehidupan sehari-hari.

3. Memelihara kebaikan yang telah dipegang oleh masyarakat dengan melakukan upaya perbaikan, pengajaran secara terus-menerus, peringatan, pendidikan, penyucian diri dan lain-lain.[[35]](#footnote-36)

**6. Kesimpulan**

Setelah kita berbincang tentang matlamat dakwah dan nasyid serta beberapa elemen yang lain. Jelas di sini bahwa dakwah itu boleh dilakukan dengan nasyid. Berdasarkan pada hukum asal sesuatu itu adalah harus selama ia tidak menyalahi hukum syarak dan norma kehidupan manusia. Oleh kerana itu dakwah seperti mana yang telah dijelaskan makna dan definisinya boleh dilakukan melalui nasyid. Bentuk dakwah ini bukanlah bentuk baru, akan tetapi sudah dilakukan oleh para ulama terdahulu, seperti sejarah dakwah Wali Songo dalam menyampaikan ajaran Islam, terutamanya Sunan Bonang, ia menyampaikan agama Islam melalui pertunjukan nasyid, dan alat yang digunakan ialah bonang.[[36]](#footnote-37)

Dalam hal ini fungsi dakwah terletak pada ajakan, dorongan, rangsangan dan bimbingan serta sugesti pada orang lain dengan menggunakan media serta teknik pembantu untuk mempermudah tujuan dakwah. Pada dasarnya ada ruang untuk menghubungkan antara esensi seni sebagai prosedur dengan aktiviti dakwah Islamiah meskipun kedua hal tersebut mempunyai perbedaan yang cukup jelas. Seni adalah hasil produk kontemplasi yang dalam jangkauan ideologi berada pada lintas kebebasan esensi sedangkan dakwah Islamiah berada pada lintasan disiplin syariat dan akidah yang dalam praktik aktivitinya merupakan kewajiban individu maupun sosial.

Dari sisi tujuan, seni adalah seni, seni untuk keindahan dan seni untuk kenikmatan. Sedangkan dakwah Islamiah adalah perubahan budaya ke arah yang lebih baik dan mendekati kebenaran syariat. Ruang sempit yang menghubungkan antara seni dan dakwah adalah terletak kesamaan penyampaian makna mesej yang terkandung di dalamnya.

**Referensi**

Syaikh Ali Mahfudz, *Hidayat Al-Mursyidin.* (Cairo : Dar Kutub Al-Arabiyyah, 1952)

M. Quraish Shihab. *Membumikan al-Qur’an*, (Jakarta : Lentera Hati. 2002),

A. Hasyim. *Dustur Dakwah Menurut al-Qur’an*.(Jakarta : Bulan Bintang, 1974)

Hajah Noresah Baharom. *Kamus Dewan, Edisi Keempat,* (Kuala Lumpur : Dewan Bahasa Dan Pustaka, 2007)

Aziz Deraman dan Wan Ramli Wan Mohammad. *Muzik Dan Nyanyian Tradisi Melayu*. (Kuala Lumpur : Fajar Bakti. 1994)

Utusan Malaysia, 26 Mac 2002, “Lagu Nasyid Medium Dakwah”

Farid Mat Zain. *Dari Padang Pasir Kepada Pop Kontemporari : Akar Umbi Nasyid di Malaysia*. Dalam Anuar Puteh et al. Prosiding Seminar Serantau Dakwah dan Kesenian, (Selangor : Jabatan Pengajian Dakwah dan Kepemimpinan, Fakulti Pengajian Islam, Universiti Kebangsaan Malaysia, 2006)

Asmuni Syukir. *Dasar-Dasar Strategi Dakwah Islam,* (Surabaya : Al-Ikhlas, 1987)

Amrullah Ahmad, *Dakwah Islam dan Perubahan Sosial* ,(Yogyakarta: Primaduta, 1983)

Drs. Abd. Rosyad Shaleh. *Manajemen Dakwah Islam,* (Jakarta : PT. Bulan Bintang, 1996)

Drs. Samsul Munir Amin, MA. *Ilmu Dakwah.* Cetakan Pertama. (Jakarta : Hamzah. 2009)

<http://ww1.utusan.com.my/utusan/info.asp?y=2002&dt=0325&pub=Utusan_Malaysia&sec=Hiburan&pg=hi_03.htm#ixzz4UYtEXtyf>

Zaki Ismail, Mohammed. *Muzik Dan Nyanyian : Peranannya Sebagai Media Dakwah.* (Akademik Pengajian Islam, Universiti Malaya. 1998)

M. Munir, MA & Wahyu Ilaihi MA. *Manajemen Dakwah*. Cetakan Ke 1. (Jakarta : Prenanda Media. 2006)

Drs. H. Hafi Ansari, *Pemahaman Dan Pengalaman Dakwah.* (Surabaya : Al-Ikhlas, 1993)

KH. Soleh Mahfudh MA. *Nuansa Fiqh Sosial,* (Yokyakarta : Pustaka Pelajar, 1994)

Prof. HM. Arifin. M.Ed. *Psikologi Dakwah*. (Jakarta: Bumi Aksara, 2003)

Abdulla Al-wazaf, dkk, *Terj Kutubul Iman, Pokok-Pokok Keimanan.* (Bandung : Trigenda Karya. 1994)

MB Rahimsyah AR . *Perjuangan Wali Songo Dalam Dakwah Islam*. : (Kuala Lumpur. 2000)

Kamus Dewan Edisi Keempat. 2015. Kuala Lumpur : Dewan Bahasa Dan Pustaka.

JAKIM. 2015. *Garis Panduan Hiburan Dalam Islam*. Edisi kedua. Putrajaya : Jabatan Kemajuan Islam Malaysia

Abdul Aziz Mohd Zin. *Metodologi Dakwah.* (2001)

Prof. Dato’ Dr. Haroon Din et al. 1985. Manusia Dan Islam. Kuala Lumpur : Academe Art & Printing Services Sdn. Bhd.

Dr. Abdul karem Zaidan. Dasar-Dasar Ilmu Da’wah (jilid 2). 2007. Terjemah : H.M. Asywadi Syukir Lc. Selangor : Dewan Pustaka Fajar, h. 64

1. Eri Satria Bin Sanusi, Calon Sarjana Usuluddin, Jabatan Dakwah dan Pembangunan Insan. Akademi Pengajian Islam , Universiti Malaya. [↑](#footnote-ref-2)
2. Dr. Roslan Mohamed, Pensyarah Kanan, Jabatan Dakwah dan Pembangunan Insan, Akademi Pengajian Islam , Universiti Malaya. [↑](#footnote-ref-3)
3. Syaikh Ali Mahfudz, *Hidayat Al-Mursyidin.* (Cairo : Dar Kutub Al-Arabiyyah, 1952), h.1 [↑](#footnote-ref-4)
4. M. Quraish Shihab. *Membumikan al-Qur’an*, (Jakarta : Lentera Hati. 2002), h.194 [↑](#footnote-ref-5)
5. A. Hasyim. *Dustur Dakwah Menurut al-Qur’an*.(Jakarta : Bulan Bintang, 1974), h.18 [↑](#footnote-ref-6)
6. Hajah Noresah Baharom. *Kamus Dewan, Edisi Keempat,* (Kuala Lumpur : Dewan Bahasa Dan Pustaka, 2007). h.1072 [↑](#footnote-ref-7)
7. Aziz Deraman dan Wan Ramli Wan Mohammad. *Muzik Dan Nyanyian Tradisi Melayu*. (Kuala Lumpur : Fajar Bakti. 1994) h, 22 [↑](#footnote-ref-8)
8. Utusan Malaysia, 26 Mac 2002, “Lagu Nasyid Medium Dakwah” [↑](#footnote-ref-9)
9. Farid Mat Zain. *Dari Padang Pasir Kepada Pop Kontemporari : Akar Umbi Nasyid di Malaysia*. Dalam Anuar Puteh et al. Prosiding Seminar Serantau Dakwah dan Kesenian, (Selangor : Jabatan Pengajian Dakwah dan Kepemimpinan, Fakulti Pengajian Islam, Universiti Kebangsaan Malaysia, 2006), h. 206 [↑](#footnote-ref-10)
10. Asmuni Syukir. *Dasar-Dasar Strategi Dakwah Islam,* (Surabaya : Al-Ikhlas, 1987), h. 49 [↑](#footnote-ref-11)
11. Amrullah Ahmad, *Dakwah Islam dan Perubahan Sosial* ,(Yogyakarta: Primaduta, 1983). h. 2. [↑](#footnote-ref-12)
12. Drs. Abd. Rosyad Shaleh. *Manajemen Dakwah Islam,* (Jakarta : PT. Bulan Bintang, 1996), h. 21 [↑](#footnote-ref-13)
13. Drs. A. Rosyad Shaleh, Ibid, h, 27-28 [↑](#footnote-ref-14)
14. Drs. Samsul Munir Amin, MA. *Ilmu Dakwah.* Cetakan Pertama. (Jakarta : Hamzah. 2009) h. 62 [↑](#footnote-ref-15)
15. . Ibid. Ali Azis, h. 143 [↑](#footnote-ref-16)
16. Samsul Munir Amin, op.cit, h. 11 [↑](#footnote-ref-17)
17. Jabatan Kemajuan Islam Malaysia(2005) JAKIM. Op cit, h. 1-2 [↑](#footnote-ref-18)
18. Jabatan Kemajuan Islam Malaysia (2005). Op.cit, h. 1-2 [↑](#footnote-ref-19)
19. Kamus Dewan Edisi Keempat. 2015. Kuala Lumpur : Dewan Bahasa Dan Pustaka. h. 1803 [↑](#footnote-ref-20)
20. Kamus Dewan Edisi Keempat. 2015. ibid [↑](#footnote-ref-21)
21. Kamus Dewan Edisi Keempat. 2015 ibid, h. 1589 [↑](#footnote-ref-22)
22. JAKIM. 2015. *Garis Panduan Hiburan Dalam Islam*. Edisi kedua. Putrajaya : Jabatan Kemajuan Islam Malaysia [↑](#footnote-ref-23)
23. Abdul Aziz Mohd Zin. *Metodologi Dakwah.* (2001), h. 230 [↑](#footnote-ref-24)
24. Kamus Dewan Edisi Keempat. 2015. Op,cit. h. 1194 [↑](#footnote-ref-25)
25. Kamus Dewan Edisi Keempat. 2015. Op,cit. h. 25 [↑](#footnote-ref-26)
26. Prof. Dato’ Dr. Haroon Din et al. 1985. Manusia Dan Islam. Kuala Lumpur : Academe Art & Printing Services Sdn. Bhd. h. 165 [↑](#footnote-ref-27)
27. Dr. Abdul karem Zaidan. Dasar-Dasar Ilmu Da’wah (jilid 2). 2007. Terjemah : H.M. Asywadi Syukir Lc. Selangor : Dewan Pustaka Fajar, h. 64 [↑](#footnote-ref-28)
28. <http://ww1.utusan.com.my/utusan/info.asp?y=2002&dt=0325&pub=Utusan_Malaysia&sec=Hiburan&pg=hi_03.htm#ixzz4UYtEXtyf> [↑](#footnote-ref-29)
29. Zaki Ismail, Mohammed. *Muzik Dan Nyanyian : Peranannya Sebagai Media Dakwah.* (Akademik Pengajian Islam, Universiti Malaya. 1998), h. 74 [↑](#footnote-ref-30)
30. M. Munir, MA & Wahyu Ilaihi MA. *Manajemen Dakwah*. Cetakan Ke 1. (Jakarta : Prenanda Media. 2006), h. 21 [↑](#footnote-ref-31)
31. Drs. H. Hafi Ansari, *Pemahaman Dan Pengalaman Dakwah.* (Surabaya : Al-Ikhlas, 1993) h. 140.

 [↑](#footnote-ref-32)
32. KH. Soleh Mahfudh MA. *Nuansa Fiqh Sosial,* (Yokyakarta : Pustaka Pelajar, 1994) h 138 [↑](#footnote-ref-33)
33. Prof. HM. Arifin. M.Ed. *Psikologi Dakwah*. (Jakarta: Bumi Aksara, 2003),h . 7 [↑](#footnote-ref-34)
34. Abd.Aziz Mohd Zain, 1991, h.101 [↑](#footnote-ref-35)
35. Abdulla Al-wazaf, dkk, *Terj Kutubul Iman, Pokok-Pokok Keimanan.* (Bandung : Trigenda Karya. 1994), h. 4 [↑](#footnote-ref-36)
36. MB Rahimsyah AR . *Perjuangan Wali Songo Dalam Dakwah Islam*. : (Kuala Lumpur. 2000), h. 122 [↑](#footnote-ref-37)